Mʉãrã marã jõma jara kꞌobꞌʉ ẽã, mʉãrã kꞌawua bꞌʉa kꞌairãta jʉrʉkuadꞌata. Mawũãmina arimaẽ berabꞌarii barata zhi bꞌʉmata mawũã bꞌʉa: Mʉ ũme nekꞌo bꞌʉra mʉ ʉ̃rʉ̃ baya.
Mʉãrã maʉ̃ta nawedꞌa marãã jarabʉrʉa, mawũã berabꞌaribʉrʉdꞌera ĩjãnamarẽã Mʉrã Mʉta.
Mʉã wãrĩnu marãã jaraya: Mʉã zokꞌabʉrʉta bia edabʉrʉra mʉta bia edabʉrʉa, mʉ Zeze mʉ zokꞌadꞌata bia edabʉrʉa.
Jesúsba jaradꞌa izhi chãbꞌariita Judaba
Jesúsbara maʉ̃ta jarape kꞌãbãẽã sopua mawũãsia: Mʉã wãrĩnu marãã jaraya, marãnebema abꞌaʉba mʉrã chãbꞌariya.
Mawũãĩ izha jʉrʉkuadꞌara ãzhirãĩnu zhiya akʉsidꞌa kꞌaita jara kꞌobꞌʉta kꞌawuadꞌa ẽãba.
Izha jʉrʉkuadꞌata abꞌa Jesúsba kʉãgꞌata kꞌobꞌasia Jesús kꞌaita.
Mawũẽ Pedrobara maʉ̃ã juwuaba jarasia widꞌimarẽã kꞌaita jara kꞌobꞌʉta.
Mawũẽ maʉ̃bara Jesústa audre kꞌaita orrape mawũãsia: Nokꞌó, ¿bʉ mawũã oira kꞌaipe?
Mawũãĩ Jesúsbara panaʉ̃ mawũãsia: Mʉã panta sõmberape diataya, maʉ̃ta izhia. Mawũãpe pan sõmberape Juda Iscariotea diasia Simón warraa.
Maʉ̃ta kꞌobʉrʉdꞌera ãtõmiã edꞌa izhidꞌe wãsia. Mawũẽ Jesúsbara mawũãsia: Bʉzha oira ĩñabasia odua.
Mawũãmina nekꞌo duanubara miõba kꞌawuadꞌa ẽbasia kꞌãrẽã mawũãbʉrʉra.
Ʉ̃kʉrʉbara krĩchasidꞌa Judabara zũbi plata atauta erubꞌʉba Jesúsbara mawũãsita: Edarua dazhirãba fiestadꞌe nesidꞌara, o mawũãsi ẽbʉrʉ jarasita kꞌãrẽ diamarẽã zuburia bꞌea.
Judabara pan kꞌope aramaʉ̃ta wãsia. Maʉ̃nerã ya diamase nʉmasia.
Aribꞌaeita zhiwidꞌia
Juda wãbʉrʉdꞌera Jesúsbara mawũãsia: Kꞌõbebʉrʉ Daizezebara zhi zromata ũdukꞌawabigaya mʉ Beubari Bape bꞌʉra, izhi Daizezesidꞌa zhi zromata ũdukꞌawabigaya mʉneba.
Daizezeba izhira zhi zromata mʉneba ũdukꞌawabigabʉrʉdꞌera, Daizezebara abꞌarika ũdukꞌawabigaya mʉrã zhi zromata, dããrã ẽãne mawũã oya.
Warrarã, mʉrã marã bawara kꞌobꞌaya aritiaedꞌa. Marãbara mʉrã jʉrʉdꞌaya, mawũãmina judíorãã mʉã jaradꞌa kĩrãkꞌa mʉã marãã jaraya: Mʉ wãĩma marã wã bꞌedꞌa ẽã.
Aribꞌaeita zhiwidꞌita mʉã marãã jaraya: Zhiya kʉãgꞌaudua, mʉã marãta kʉãgꞌa bꞌʉ kĩrãkꞌa.
Mawũãtrʉ jõmaʉ̃ba kꞌawuadꞌaya marã mʉ pẽwã bꞌeta, zhiya kʉãgꞌa bꞌebʉrʉ.
Jesúsba jaradꞌa Pedroba ũdukꞌa aita
Pedrobara Jesúa mawũãsia: Nokꞌó, ¿bʉra sãmaã wãĩpe? Mawũãĩ Jesúsbara panaʉ̃ mawũãsia: Mʉ wãĩma kꞌãwũãwedꞌara bʉra mʉ kꞌaidꞌura wã bꞌe ẽã, mawũãmina mʉ kꞌaidꞌu zeya tẽã.
Mawũãĩ Pedrobara mawũãsia: Nokꞌó, ¿mʉrã kꞌãrẽneba kꞌãwũãwedꞌara bʉ kꞌaidꞌu wã bꞌe ẽpe? Mʉrã bʉ kꞌarea beuya.
Mawũãĩ Jesúsbara panaʉ̃ mawũãsia: ¿Bʉta beuika mʉ kꞌarea? Mʉã wãrĩnu bʉaa jaraya: Gallora beru ẽã bʉa mʉta ũdukꞌata jarama ũbea jara ẽwedꞌara.